CELEX: 32021D2146
Language: sk
Date: 2021-12-03 00:00:00
Title: Vykonávacie rozhodnutie Komisie (EÚ) 2021/2146 z 3. decembra 2021, ktorým sa odkladá dátum skončenia platnosti schválenia N,N-dietyl-3-metylbenzamidu na použitie v biocídnych výrobkoch typu 19 (Text s významom pre EHP)

6.12.2021   
               
               
                  SK
               
               
                  Úradný vestník Európskej únie
               
               
                  L 433/23
               
            
         VYKONÁVACIE ROZHODNUTIE KOMISIE (EÚ) 2021/2146
         z 3. decembra 2021,
         ktorým sa odkladá dátum skončenia platnosti schválenia N,N-dietyl-3-metylbenzamidu na použitie v biocídnych výrobkoch typu 19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka N,N-dietyl-3-metylbenzamid bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 19 a v súlade s článkom 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     Platnosť schválenia N,N-dietyl-3-metylbenzamidu na použitie v biocídnych výrobkoch typu 19 sa skončí 31. júla 2022. V súlade s článkom 13 ods. 1 nariadenia (EÚ) č. 528/2012 bola 26. januára 2021 predložená žiadosť o obnovenie platnosti schválenia N,N-dietyl-3-metylbenzamidu.
                  
               
                     (3)
                  
                  
                     Hodnotiaci príslušný orgán Francúzska 4. júna 2021 informoval Komisiu, že na základe jeho rozhodnutia podľa článku 14 ods. 1 nariadenia (EÚ) č. 528/2012 je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 je hodnotiaci príslušný orgán povinný vykonať úplné hodnotenie žiadosti do 365 dní od jej validácie.
                  
               
                     (4)
                  
                  
                     Hodnotiaci príslušný orgán môže v súlade s článkom 8 ods. 2 nariadenia (EÚ) č. 528/2012 podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie celkovo presiahnuť 180 dní, pokiaľ charakter požadovaných údajov alebo výnimočné okolnosti neodôvodňujú dlhšie pozastavenie.
                  
               
                     (5)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu platnosti schválenia účinnej látky a predloží ho Komisii.
                  
               
                     (6)
                  
                  
                     Z dôvodov, na ktoré žiadateľ nemá vplyv, sa tak platnosť schválenia N,N-dietyl-3-metylbenzamidu na použitie v biocídnych výrobkoch typu 19 pravdepodobne skončí pred prijatím rozhodnutia o jej obnovení. Preto je vhodné dátum skončenia platnosti schválenia N,N-dietyl-3-metylbenzamidu na použitie v biocídnych výrobkoch typu 19 odložiť o obdobie, ktoré bude stačiť na preskúmanie žiadosti. Vzhľadom na lehoty, ktoré majú hodnotiaci príslušný orgán na hodnotenie a agentúra na vypracovanie a predloženie svojho stanoviska, je vhodné odložiť dátum skončenia platnosti schválenia na 31. január 2025.
                  
               
                     (7)
                  
                  
                     Bez ohľadu na dátum skončenia platnosti schválenia je N,N-dietyl-3-metylbenzamid naďalej schválený na použitie v biocídnych výrobkoch typu 19, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia N,N-dietyl-3-metylbenzamidu na použitie v biocídnych výrobkoch typu 19 sa odkladá na 31. január 2025.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 3. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).